# Άννα Συνοδινού

### Από τη Βικιπαίδεια, την ελεύθερη εγκυκλοπαίδεια

Η Άννα Συνοδινού - Μαρινάκη του Ιωάννη είναι Ελληνίδα ηθοποιός και πολιτικός.

Γεννήθηκε στο Λουτράκι το Νοέμβριο του 1927. Σπούδασε στη Δραματική Σχολή του Εθνικού Θεάτρου, πρώην Βασιλικού. Οι μεγαλύτερες θεατρικές της παρουσίες της είναι στις αρχαίες τραγωδίες «Αντιγόνη», «Ηλέκτρα», «Ανδρομάχη», «Ιφιγένεια», καθώς και στην αρχαία κωμωδία «Λυσιστράτη», πάντα σε πρωταγωνιστικούς ρόλους. Επίσης έχει παίξει και σε ένα πλήθος θεατρικών έργων, κυρίως του Σαίξπηρ καθώς και πολλών Ελλήνων θεατρικών συγγραφέων, κατέχοντας σήμερα μια από τις πλέον εξέχουσες θέσεις των τραγωδών ηθοποιών του σύγχρονου Ελληνικού Θεάτρου.

Η Άννα Συνοδινού είναι από τα ιδρυτικά μέλη του Θεάτρου του Εθνικού Κήπου (πρώην Βασιλικού Κήπου) που δυστυχώς καταργήθηκε. Επίσης είναι η ιδρύτρια του Θεάτρου του Λυκαβηττού που για πολλά χρόνια υπήρξε θιασάρχης. Έχει λάβει μέρος σε πολλά ξένα Φεστιβάλ, όπως Γαλλίας, Γιουγκοσλαβίας, Ιταλίας, Ρωσίας κ.ά.

Στις εκλογές του 1977 η Άννα Συνοδινού αναμίχθηκε με τη πολιτική και εκλέχθηκε βουλευτής με το κόμμα της Νέας Δημοκρατίας και διορίσθηκε υφυπουργός Κοινωνικών Υπηρεσιών.

Η Άννα Συνοδινού έχει τιμηθεί δύο φορές με το θεατρικό έπαθλο Κοτοπούλη καθώς και με το Σταυρό Ευποιΐας Ελλάδος, του Ιππότη του Ντάνμπρο της Δανίας, του Ιππότη της Ιταλικής Λεγεώνας καθώς και με το παράσημο του Κέδρου του Λιβάνου. Ομιλεί αγγλικά και είναι μόνιμος κάτοικος Αθηνών.

Ανακτήθηκε από "http://el.wikipedia.org../../../%CE%AC/%CE%BD/%CE%BD/%CE%86%CE%BD%CE%BD%CE%B1_%CE%A3%CF%85%CE%BD%CE%BF%CE%B4%CE%B9%CE%BD%CE%BF%CF%8D_f53a.html"

Κατηγορίες: Έλληνες ηθοποιοί | Έλληνες πολιτικοί | Γεννήσεις το 1927

##### Views

- Άρθρο
- Συζήτηση
- Τελευταία έκδοση

##### Αναζήτηση